Landsforeningen Autisme: Nu skal det være ulovligt at udelukke mennesker med autisme fra diskoteker og dagsinstitutioner
Nu skal det være ulovligt at udelukke mennesker med autisme fra diskoteker og dagsinstitutioner
Socialminister Mai Mercado vil nu indføre et forbud mod al diskrimination på grund af handicap. Det er et godt skridt på vejen ifølge Landsforeningen Autismes formand Heidi Thamestrup.
At blive nægtet adgang til et diskotek, smidt ud af en børnehave eller afvist af en restaurant kan desværre være en del af livet som menneske med autisme eller et andet handicap. Men nu skal det være ulovligt.
Social- og børneminister Mai Mercado (K) præsenterede i går onsdag et lovforslag, som skal gøre det strafbart at diskriminere mennesker på baggrund af et handicap, og som dermed skal få Danmark til at leve op til FNs Handicapkonvention. Samtidig understregede hun, at flere skal være en del af fællesskabet.
Autisme hører under begrebet handicap, fordi det defineres som en ”varig funktionsnedsættelse”, som autisme også er. Og sammen med flere andre organisationer er Landsforeningen Autismes formand Heidi Thamestrup glad for det nye forslag.